Diari Oficial de la Generalitat Valenciana


Sumari del DOGV 9190, del 07-10-2021 (2021/10604)

DECRET 34/2021, de 6 d'octubre, del president de la Generalitat, pel qual concedeix la Medalla de la Generalitat al Mèrit Esportiu, en la l'edició 2021, a Óscar Gil Regaño, a Carlos Soler Barragán i a Pau Francisco Torres.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9190

Data del DOGV
:   07-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10042


Data del document
:   06-10-2021

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 34/2021, de 6 d'octubre, del president de la Generalitat, pel qual concedeix la Medalla de la Generalitat al Mèrit Esportiu, en la l'edició 2021, a Óscar Gil Regaño, a Carlos Soler Barragán i a Pau Francisco Torres. [2021/10994]  
La Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, assenyala en l'article 3, com una de les línies generals d'actuació en el desenvolupament de la política esportiva de la Generalitat, el reconeixement i premi a les persones que s'hagen distingit en la pràctica, gestió i promoció de l'esport, mitjançant la Medalla de la Generalitat al Mèrit Esportiu.  
El Decret 120/2014, de 18 de juliol, del Consell, regula la concessió de la Medalla i la Placa de la Generalitat al Mèrit Esportiu, amb la finalitat de premiar aquelles persones o entitats mereixedores de l'esmentada distinció.  
La selecció espanyola va aconseguir la medalla de plata en el torneig masculí de futbol dels Jocs Olímpics de Tòquio 2020, en la final celebrada el 7 d'agost de 2021. En les files de la selecció van jugar tres joves futbolistes valencians: Óscar Gil Regaño, Carlos Soler Barragán i Pau Francisco Torres.  
Óscar Gil, nascut a Elx, va debutar amb l'Elche C.F. durant la temporada 2019-2020. El setembre de 2020 va fitxar pel Real Club Esportiu Espanyol, i va jugar per primera vegada amb la selecció espanyola el 8 de juny de 2021, en un amistós que va acabar en victòria enfront de Lituània.  
Carlos Soler, nascut a València, va ingressar amb 7 anys en l'Acadèmia del Valencia CF, amb l'equip del qual va debutar en la temporada 2016-2017. En 2019 va aconseguir la Copa del Rei amb el Valencia CF i es va proclamar campió d'Europa Sub-21 amb la selecció espanyola. El seu debut amb la selecció absoluta va tindre lloc en 2021, en l'encontre de classificació per al Mundial 2022.  
Pau Torres nascut a Vila-real, va debutar amb el Villarreal C.F. en la Copa del Rei el 20 de desembre de 2016. El seu debut en la selecció espanyola es va produir el novembre de 2019, enfront de Malta. Ha jugat amb la selecció en l'Eurocopa 2020 i en la Lliga de les Nacions de la UEFA en 2020 i 2021.  
Per això, com a reconeixement al recent èxit dels tres futbolistes valencians en les olimpíades de Tòquio, fruit de la seua dedicació, disciplina i voluntat de superació, a proposta de la Comissió de Valoració per a la concessió de la Medalla i Placa de la Generalitat al Mèrit Esportiu, reunida el passat 27 de setembre,  
  
  
DECRETE  
  
Concedir la Medalla de la Generalitat al Mèrit Esportiu a Óscar Gil Regaño, a Carlos Soler Barragán i a Pau Francisco Torres.  
  
València, 6 d'octubre de 2021  
  
El president de la Generalitat,  
XIMO PUIG I FERRER